Nikolai Jasnetski

Nikolai Jasnetski (1909–1987) oli kunstnik-restauraator ja kunstiteadlane. Õppis Pallase kunstikoolis, kus tema õpetajateks olid kunstnikud  Jaan Vahtra, Villem Ormisson, Voldemar Mellik ja Nikolai Triik. Töötas aastakümneid Tartu Kunstimuuseumis maalirestauraatorina. Maalis maastikke, portreid. Nikolai Jasnetski sündis Pihkva lähistel vaimuliku pere neljanda, noorima lapsena. Kui Nikolai oli viiene, asus pere elama Laura külla. Gümnaasiumihariduse sai ta eestikeelses Petseri Gümnaasiumis, kus poiss vaimustus joonistusõpetaja Aleksander Prometi mõjutusel kunstist. 1927. aastal lõpetas noormees Petseri gümnaasiumi, seejärel 1927–1928 õppis Tartu ülikooli matemaatikateaduskonnas ning 1928. aastal loodusteaduskonnas. Üliõpilasena käis ta koos nimeka arheoloogi Harri Mooraga ekspeditsioonidel. Väljakaevamistel joonistas ta väga palju ja tema töid on kasutatud raamatus «Eesti muinaslinnused». Ülikool jäi noormehel pooleli ja ta hakkas õppima Pallase kunstikoolis, kus tema õpetajateks olid Jaan Vahtra, Villem Ormisson, Voldemar Mellik ja Nikolai Triik. 1928–1939 õppis Nikolai Triigi ateljees. 1937. aastal lõpetas ta Pallase kunstikoolis joonistusõpetaja kursused. Enne sõda aastail 1937–1938 oli ta Tartu Kaubandus- ja Ärinduskeskkooli ning kuni 1939. aastani Tartu 4. reaalkooli joonistusõpetaja. ENSV Kunstnike Liidu liikmeks astus 1945. aastal. Pärast sõda asus ta tööle maalirestauraatorina Tartu riiklikku kunstimuuseumi. 1951.–1952. aastal oli ta Tartu Kunstimuuseumis direktori asetäitja. 1954. aastal õppis ta kaugõppes Leningradi I. J. Repini nimelise maali, skulptuuri ja arhitektuuri instituudi kunstiteaduse osakonnas. Pärast sõda töötas ta üle 40 aasta maalirestauraatorina Tartu riiklikus kunstimuuseumis. Restauraatori ja kunstiteadlasena tegutsemise kõrval kureeris ka näitusi. Restauraatorina pidas ta üheks enda suurimaks saavutuseks koostöös noore kolleegi ja alustava restauraatori S. Rebastega restaureeritud kuulsa kunstniku Johann Köleri suurt altarimaali "Kutsuv Kristus", mis asub Tartu Peetri kirikus. Ta on koostanud kolm käsikirjalist albumit Tartu kunstniku Ivan Sokolovi (1887–1972) kohta koos originaaltöödega. Nikolai Jasnetski meelisteemadeks olid portreed ja maastikud. Tema töödes on tunda pallasliku maalikooli mõjutusi, millele on omane maalilisus ning peen valguse-varju kasutamine. Kunstnikul on hästi tabatud aastaaegadele omane meeleolu. Jasnetski pintslikäsitlus on impressionistlikult tundlik ning tema taiestele on iseloomulik maaliline vabadus. Elu ajal osales ta kunstnikuna 29 grupinäitusel. Malle Elvet (12. november 2022). "Näitus meenutab Petserimaa kunstnikku". Lõuna-Eesti Postimees. Vaadatud 13.11.2022. https://www.eha.ee/fondiloend/frames/fond_prop.php?id=2964 https://utlib.ut.ee/sundmused/nikolai-jasnetski-maalinaitus https://www.e-kunstisalong.ee/Nikolai_Jasnetski_1567 https://tartmus.ee/muuseumi-piletiinfo/ajalugu/ Katajeva-Valk, Nadežda (2018). Тартуский художник Иван Соколов : жизнь и творчество = Tartu kunstnik Ivan Sokolov : elu ja looming. Tartumaa: Диалог, 2018 ([Tallinn] : Tallinna Raamatutrükikoda). Lk 145. https://www.e-kunstisalong.ee/Talvine_joevaade_Nikolai_Jasnetski_6419 http://www.ekabl.ee/id/jasnetskinikolai